বাংলাদেশ একটি বহু জাতি, বহু ভাষার, বহু সংস্কৃতির বৈচিত্রময় দেশ। একক কোন বাঙালি জাতি রাষ্ট্র নয়। কিন্তু উগ্র বাঙালি জাতীয়তাবাদীর দাম্বিকতায় জ্যাত্যাভিমানী শাসকগোষ্ঠী আদিবাসীদের রাজনৈতিক, অর্থনৈতিক, সামাজিক, সাংস্কৃতিক ও প্রথাগত ভূমি অধিকারের সাংবিধানিক স্বীকৃতি প্রদান করেনি।ফলত: ইতিহাসকে কলঙ্কমোচন করার দায়ভার থেকে রাষ্ট্র মুক্ত হতে পারেনি। সংবিধানের পঞ্চদশ সংশোধনীতে রাজনৈতিক উদ্দেশ্যমূলকভাবে আদিবাসীদের বাঙালি জাতি হিসেবে অভিহিত করাসহ অবজ্ঞা ও অপমানজনক নানা নামে অভিহিত করা হয়েছে।আদিবাসীদের দাবি ও দেশের বৃহৎ জনমতকে সম্পূর্ণরুপে উপেক্ষা করে মুক্তিযুদ্ধের চেতনা এবং ’৭২-এর সংবিধানের মূলনীতিকে বাদ দিয়ে সরকার এক গোজামিলতন্ত্র তৈরি করেছে।৩৯ বছর আগে আদিবাসীদের আত্মপরিচয় নিয়ে যে বিতর্কের সূচনা হয়েছিল। নতুন করে বঙ্গবন্ধু তনয়া প্রধানমন্ত্রী শেখ হাসিনা সে বিতর্কের পুনরাবৃত্তি ঘটালো। এতে আওয়ামীলীগ নেতৃত্বাধীন মহাজোট সরকারের ভুল চিন্তাধারার মুখোশ উম্মোচিত হয়েছে। ভাবতে অবাক লাগে, লজ্জা লাগে -যে বাঙালি জাতি বিদেশী আধিপত্যের বিরুদ্ধে নিযার্তন, নিপীড়ন, শোষন-বঞ্চনার বিরুদ্ধে অধিকার প্রতিষ্ঠার জন্য আন্দোলন করেছে, সে শাসক বাঙালি জাতিই এদেশের আদিবাসীদের সাথে প্রতারণা করে চলেছে। সংবিধানের ওপরে ‘বিসমিল্লাহির রাহমানির রাহিম’ ও ‘রাষ্ট্রধর্ম ইসলাম’ এবং ধমর্কে রাজনৈতিকভাবে ব্যবহারের বিধান রাখার মধ্য দিয়ে আওয়ামীলীগ ক্ষমতার মদমত্ততায় রাজনৈতিক হীনস্বার্থে ধমার্শ্রয়ের পথ খুঁজে নিয়েছে। তাই অগণতান্ত্রিক,সাম্প্রদায়িক ও জাতি-আগ্রাসী সংবিধানের পঞ্চদশ সংশোধনীকে আদিবাসীরা প্রত্যাখ্যান করেছে। যারা একদেশদর্শী,পক্ষপাতদুষ্ট, সাম্প্রদায়িক, সংকীর্ণতাবাদী তারাই অপরের মত ও অধিকারকে অসম্মান এবং অবদমিত করে রাখতে চায়। সত্যকে চাপা দিয়ে মিথ্যাকে প্রতিষ্ঠিত করার অপচেষ্টা চালায়,তারাই ইতিহাসকে অসম্মান করে, বিকৃত করে। আদিবাসীদের কাছে এ ধরণের ছলচাতুরী-প্রতারণামূলক নানা অপকৌশলের জ্ঞানভান্ডার নেই। নরসিংদীতে আবিষ্কৃত প্রত্মতাত্ত্বিক নিদর্শন উয়ারী-বটেশ্বরের ইতিহাস নিয়ে অনেকেই গর্ব করেন। কিন্তু এটি মৌর্য যুগের প্রচীন জনপদ। বাংলাদেশের বিশিষ্ট গবেষক ও চিন্তাবিদ ড. আহম্মদ শরীফ লিখেছেন- ‘…মৌর্যরা এই জনপদের শাসক হলেও তারা বাঙালি নয়।….’(বাংলার সংস্কৃতি প্রসঙ্গে-ড. আহমদ শরীফ) তাই এটা নিয়ে বাঙালিদের অহংকার করার কিছু নেই। ড. আহমদ শরীফ আরো লিখেছেন- ‘……আমাদের(বাঙালি) গায়ে আর্য রক্ত সামান্য, নিগ্রো রক্ত কম নয়, তবে বেশি আছে দ্রাবিড় ও মঙ্গোল রক্ত, অর্থাৎআমাদেরই নিকট-জ্ঞাতি হচ্ছে কোল, মুন্ডা, সাঁওতাল, নাগা, কুকী, তিব্বতি, কাছারী, অহোম প্রভৃতি….’